CELEX: 32021R0114
Language: el
Date: 2020-09-25 00:00:00
Title: Κατ’ εξουσιοδότηση κανονισμός (ΕΕ) 2021/114 της Επιτροπής της 25 Σεπτεμβρίου 2020 για την τροποποίηση των παραρτημάτων II και III του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου όσον αφορά την Αρμενία και το Βιετνάμ

2.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 36/5
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/114 ΤΗΣ ΕΠΙΤΡΟΠΗΣ
         της 25 Σεπτεμβρίου 2020
         για την τροποποίηση των παραρτημάτων II και III του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου όσον αφορά την Αρμενία και το Βιετνάμ
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) αριθ. 978/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την εφαρμογή συστήματος γενικευμένων δασμολογικών προτιμήσεων και την κατάργηση του κανονισμού (ΕΚ) αριθ. 732/2008 του Συμβουλίου (1), και ιδίως το άρθρο 5 παράγραφος 3 και το άρθρο 10 παράγραφος 5,
         Εκτιμώντας τα ακόλουθα:
         
                     (1)
                  
                  
                     Το άρθρο 4 του κανονισμού (ΕΕ) αριθ. 978/2012 καθορίζει τα κριτήρια για τη χορήγηση δασμολογικών προτιμήσεων στο πλαίσιο του συστήματος γενικευμένων προτιμήσεων (στο εξής: ΣΓΠ).
                  
               
                     (2)
                  
                  
                     Ο κανονισμός (ΕΕ) αριθ. 978/2012 ορίζει ότι μια χώρα που έχει χαρακτηριστεί από την Παγκόσμια Τράπεζα ως υψηλού ή μέσου-υψηλού εισοδήματος επί τρία συναπτά έτη, ή μια χώρα που επωφελείται από προτιμησιακό καθεστώς πρόσβασης στην αγορά το οποίο παρέχει τις ίδιες ή καλύτερες δασμολογικές προτιμήσεις με το ΣΓΠ για το σύνολο ουσιαστικά των εμπορικών συναλλαγών, δεν πρέπει να επωφελείται από το ΣΓΠ.
                  
               
                     (3)
                  
                  
                     Ο κατάλογος των δικαιούχων χωρών στο πλαίσιο του ΣΓΠ παρατίθεται στο παράρτημα II του κανονισμού (ΕΕ) αριθ. 978/2012. Σύμφωνα με τον εν λόγω κανονισμό, η Επιτροπή θα πρέπει να αναθεωρεί το παράρτημα II έως την 1η Ιανουαρίου κάθε έτους, προκειμένου να τροποποιεί το καθεστώς των χωρών που περιλαμβάνονται στον κατάλογο, σύμφωνα με τα κριτήρια του άρθρου 4 του εν λόγω κανονισμού.
                  
               
                     (4)
                  
                  
                     Σύμφωνα με τον κανονισμό (ΕΕ) αριθ. 978/2012, πρέπει να παρέχεται επαρκής χρόνος στη δικαιούχο χώρα του ΣΓΠ και στους οικονομικούς παράγοντες για μεθοδική προσαρμογή στην αλλαγή του καθεστώτος ΣΓΠ της χώρας. Ως εκ τούτου, το ΣΓΠ θα πρέπει να συνεχίσει για ένα έτος μετά την ημερομηνία έναρξης ισχύος της απόφασης να διαγραφεί μια δικαιούχος χώρα από τον κατάλογο των δικαιούχων χωρών του ΣΓΠ με βάση το άρθρο 4 παράγραφος 1 στοιχείο α) και δύο έτη μετά την ημερομηνία εφαρμογής προτιμησιακού καθεστώτος πρόσβασης στην αγορά βάσει του άρθρου 4 παράγραφος 1 στοιχείο β).
                  
               
                     (5)
                  
                  
                     Η Αρμενία χαρακτηρίστηκε από την Παγκόσμια Τράπεζα ως χώρα μέσου-υψηλού εισοδήματος το 2018, το 2019 και το 2020. Η Αρμενία δεν πληροί πλέον τις προϋποθέσεις υπαγωγής στο καθεστώς ΣΓΠ σύμφωνα με το άρθρο 4 παράγραφος 1 στοιχείο α) του κανονισμού (ΕΕ) αριθ. 978/2012 και θα πρέπει να διαγραφεί από τον κατάλογο των δικαιούχων χωρών του ΣΓΠ στο παράρτημα II του εν λόγω κανονισμού, με εφαρμογή από την 1η Ιανουαρίου 2022.
                  
               
                     (6)
                  
                  
                     Το άρθρο 9 παράγραφος 1 του κανονισμού (ΕΕ) αριθ. 978/2012 ορίζει ειδικά κριτήρια επιλεξιμότητας για τη χορήγηση δασμολογικών προτιμήσεων στο πλαίσιο του ειδικού καθεστώτος παροχής κινήτρων για την αειφόρο ανάπτυξη και τη χρηστή διακυβέρνηση (στο εξής: ΣΓΠ+) στις δικαιούχους χώρες του ΣΓΠ. Ο κατάλογος των δικαιούχων χωρών του ΣΓΠ+ παρατίθεται στο παράρτημα III του κανονισμού (ΕΕ) αριθ. 978/2012.
                  
               
                     (7)
                  
                  
                     Εξαιτίας του ότι παύει να είναι δικαιούχος χώρα του ΣΓΠ από την 1η Ιανουαρίου 2022, η Αρμενία θα πρέπει να παύσει επίσης να είναι δικαιούχος χώρα του ΣΓΠ+ σύμφωνα με το άρθρο 9 παράγραφος 1 του κανονισμού (ΕΕ) αριθ. 978/2012. Η Αρμενία θα πρέπει επομένως να διαγραφεί από το παράρτημα III του εν λόγω κανονισμού, με εφαρμογή από την 1η Ιανουαρίου 2022.
                  
               
                     (8)
                  
                  
                     Προτιμησιακό καθεστώς πρόσβασης στην αγορά άρχισε να ισχύει για το Βιετνάμ την 1η Αυγούστου 2020. Σύμφωνα με το άρθρο 4 παράγραφος 1 στοιχείο β) του κανονισμού (ΕΕ) αριθ. 978/2012, το Βιετνάμ θα πρέπει επίσης να διαγραφεί από το παράρτημα II του εν λόγω κανονισμού. Σύμφωνα με τα προηγούμενα σε παρόμοιες περιπτώσεις και προκειμένου να διασφαλιστεί η ασφάλεια δικαίου και να αποφευχθεί ο περιττός διοικητικός φόρτος, η διαγραφή του Βιετνάμ από το παράρτημα II θα πρέπει να εφαρμοστεί από την 1η Ιανουαρίου 2023,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΕ) αριθ. 978/2012 τροποποιείται ως εξής:
            
                        1.
                     
                     
                        Στο παράρτημα II, υπό τον τίτλο «Δικαιούχοι χώρες του γενικού καθεστώτος που αναφέρεται στο άρθρο 1 παράγραφος 2 στοιχείο α)», οι ακόλουθοι αλφαβητικοί κωδικοί και οι αντίστοιχες χώρες διαγράφονται από τις στήλες Α και Β, αντίστοιχα:
                        
                                    α)
                                 
                                 
                                    AM Αρμενία·
                                 
                              
                                    β)
                                 
                                 
                                    VN Βιετνάμ.
                                 
                              
                  
                        2.
                     
                     
                        Στο παράρτημα III, ο ακόλουθος αλφαβητικός κωδικός και η αντίστοιχη χώρα διαγράφονται από τις στήλες Α και Β, αντίστοιχα:
                        AM Αρμενία
                     
                  
         
            Άρθρο 2
            Ο παρών κανονισμός αρχίζει να ισχύει την 1η Ιανουαρίου 2021.
            Το άρθρο 1 παράγραφος 1 στοιχείο α) και το άρθρο 1 παράγραφος 2 εφαρμόζονται από την 1η Ιανουαρίου 2022.
            Το άρθρο 1 παράγραφος 1 στοιχείο β) εφαρμόζεται από την 1η Ιανουαρίου 2023.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 25 Σεπτεμβρίου 2020
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 303 της 31.10.2012, σ. 1.